**NAVAJANJE LITERATURE**

Na koncu pisnega izdelka moramo v posebnem poglavju natančno navesti vse vire in literaturo, ki smo jo uporabili pri svojem delu. Razvrstimo jih po abecedi avtorjev oz. naslovov.

Pri navajanju je potrebno pravilno navesti vse **bibliografske podatke/elemente**, da je mogoča natančna prepoznava vira. BIBLIOGRAFSKI ELEMENTI so vsi podatki, ki nam pomagajo prepoznati in določiti vir (besedilo, slike … v knjigi, reviji, na spletni strani …), ki smo ga uporabili.

**BIBLIOGRAFSKI ELEMENTI SO:**

**●** Priimek in ime avtorja (nazivov dr., prof., mag. ipd. ne pišemo).

**●** Leto izida.

**●** Naslov, podnaslov dela (podnaslov zapišemo z malo začetnico, razen če pravopis ne zahteva drugače), npr.: Pes: naš najboljši prijatelj oziroma Runo: Mojčin najboljši prijatelj.

**●** Izdaja. (1., 2. natis, ponatis, dopolnjena izdaja ipd.)

**●** Vrsta medija (zapisana v oglatih oklepajih).

**●** Kraj in ime založbe/samozaložba. (Ljubljana: Mladinska knjiga)

**●** Zbirka, štetje. (zbirka Vrhunci stoletja, 10. knjiga).

**●** URL-naslov, ki ga zapišemo v suličastih oklepajih. (http://www.os-naklo.si/).

**●** Datum citiranja.

**KJE JIH NAJDEMO?**

**●** v kolofonu**1** in CIP-u**2**

**●** serijske publikacije (revije) imajo te podatke na naslovni strani (lahko v glavi naslova, ob strani, v pokončnem tisku ipd.).

1 **Kolofon** je ponavadi za naslovno stranjo knjige ali na njenem zadnjem listu. Zajema podatke o avtorju, založniku, tiskarni, lektorju, ilustratorju, po novem pa mora zajemati tudi podatke o nakladi, ceno knjige in podatek o avtorskih pravicah.



2 **CIP** (cataloguing-in-publication) je kataložni zapis o publikaciji, ki je izdelan pred njenim izidom v skladu s pravili za katalogizacijo. Umeščen je za naslovno stranjo knjige, ponavadi v okvirčku, ni pa nujno. Vsebuje bibliografski opis in je obvezna sestavina monografske publikacije.



**KAKO NAVEDEMO VIRE IN LITERATURO?**

**a) Knjiga enega avtorja**

**PRIIMEK, I. (Leto). *Naslov*. Kraj: založba. (Zbirka).**

KINDERSLEY, B. (1996). *Otroci vsega sveta*. Ljubljana: Mladinska knjiga.

**b) Knjiga dveh ali treh avtorjev**

**PRIIMEK, I. in PRIIMEK, I. (Leto). *Naslov*. Kraj: založba. (Zbirka).**

ŠEHIČ, D. in ŠEHIČ, D. (2004). *Veliki družinski atlas sveta*. Kranj: Modita.

**c) Knjiga več kot treh avtorjev**

***NASLOV\**. (Leto). Kraj: založba. (Zbirka). \*PRVA beseda naslova**

*JUGOVZHODNA Azija, Avstralija, Oceanija, Antarktika*. (1997). Ljubljana: Mladinska knjiga. (Dežele in ljudje).

**č) Del knjige – prispevek v knjigi**

**PRIIMEK, I. (Leto). Naslov prispevka. V: *Naslov*. Kraj: založba, str. (Zbirka).**

MATTHEWS, S. (1999). Razvoj in širjenje jezikov. V: *Atlas jezikov: izvor in razvoj jezikov*. Ljubljana: DZS, str. 16–35.

**d) Prispevek na spletu**

***Naslov*. [vrsta medija]. Pridobljeno s spletne strani:**

*Avstralija*. [online]. Pridobljeno 17. 3. 2021 s spletne strani: http://wiki.potnik.si/Avstralija

**e) Članek v časniku**

**PRIIMEK, I. (Leto). Naslov članka. *Naslov časnika*, datum, letnik, številka, strani.**

ROBNIK, Š. (2015). Z mestnih ulic naravnost na gorske vrhove. *Delo*, 21. jan., let. 57, št. 17, str. 15.

**f) Članek v reviji**

**PRIIMEK, I. (Leto). Naslov članka. *Naslov revije*, datum, letnik, številka, strani.**

CELESTINA, R., BONČINA, L. (2020). Melanezijska pravljica. *Svet & ljudje*, nov., let. 23, št. 261-262, str. 50–57.